b'\n_START_ARTICLE_\nVandens valymo filtras\n_START_PARAGRAPH_\nVandens valymo filtras, arba ko\xc5\xa1tuvas\xc2\xa0\xe2\x80\x93 \xc4\xafrenginys, skirtas mechani\xc5\xa1kai filtruoti vanden\xc4\xaf._NEWLINE_Drumzles ir stambesnes koloidines priemai\xc5\xa1as i\xc5\xa1 vandens galima pa\xc5\xa1alinti mechani\xc5\xa1kai, vanden\xc4\xaf ko\xc5\xa1iant pro filtro u\xc5\xbepild\xc4\x85. Tai vadinama ko\xc5\xa1imu, o filtro u\xc5\xbepildas\xc2\xa0\xe2\x80\x93 ko\xc5\xa1iamuoju sluoksniu. Filtro u\xc5\xbepildas sulaiko oksiduotus gele\xc5\xbeies junginius, purvo, molio, sm\xc4\x97lio bei kitas mechani\xc5\xa1kai nufiltruojamas daleles. Vandens ko\xc5\xa1imo intensyvumas nusakomas ko\xc5\xa1imo grei\xc4\x8diu, i\xc5\xa1rei\xc5\xa1kiamu m/h. Grei\xc4\x8dio matas\xc2\xa0\xe2\x80\x93 m/h\xc2\xa0\xe2\x80\x93 gaunamas suprastinus pratek\xc4\x97jusio vandens kiek\xc4\xaf per filtro pavir\xc5\xa1iaus plot\xc4\x85 m\xc2\xb3/(m\xc2\xb2\xc2\xb7h). Vandens filtravimo greitis per filtrus siekia iki 15 m/h.\n_START_SECTION_\nTinkliniai (kasetiniai) filtrai\n_START_PARAGRAPH_\nTinkliniuose (kasetiniuose) filtruose vandens priemai\xc5\xa1os sulaikomos smulki\xc5\xb3 aku\xc4\x8di\xc5\xb3 tinkleliu. Tinklinio filtro kaset\xc4\x97 atitinkamai pagal pasirinkt\xc4\x85 elemento filtravimo frakcij\xc4\x85 sulaiko iki 5, 10, 25, 50 arba 100 mikron\xc5\xb3 dyd\xc5\xbeio mechani\xc5\xa1kai nufiltruojamas daleles. \xc5\xa0io filtro privalumai \xe2\x80\x93 nedidel\xc4\x97 investicija, neu\xc5\xbeima daug vietos, nesud\xc4\x97tingas filtravimo elemento pakeitimas. Tr\xc5\xabkumai \xe2\x80\x93 filtro kaset\xc4\x99 rekomenduojama keisti ne re\xc4\x8diau nei kart\xc4\x85 per 6 m\xc4\x97nesius.\n_START_SECTION_\nFiltrai su gr\xc5\xabd\xc4\x97tuoju ko\xc5\xa1iamuoju sluoksniu\n_START_PARAGRAPH_\n\xc5\xa0ie filtrai sudaryti da\xc5\xbeniausiai i\xc5\xa1 tam tikro stambumo kvarcinio sm\xc4\x97lio ar kit\xc5\xb3 gr\xc5\xabd\xc4\x97t\xc5\xb3j\xc5\xb3 mineralini\xc5\xb3 ar sintetini\xc5\xb3 med\xc5\xbeiag\xc5\xb3.\n_START_SECTION_\nAtvirieji filtrai\n_START_PARAGRAPH_\nAtviruosiuose filtruose vandens pavir\xc5\xa1ius lie\xc4\x8diasi su atmosferos oru.\n_START_SECTION_\nSl\xc4\x97giniai filtrai\n_START_PARAGRAPH_\n\xc5\xa0iuose filtruose vanduo neturi ry\xc5\xa1io su atmosfera. Sl\xc4\x97giniuose vandens valymo filtruose sl\xc4\x97gis palaikomas siurbliu, o atviruosiuose filtruose reikiamas sl\xc4\x97gis ko\xc5\xa1imui sudaromas, palaikant tam tikro auk\xc5\xa1\xc4\x8dio vandens sluoksn\xc4\xaf vir\xc5\xa1 ko\xc5\xa1iamojo u\xc5\xbepildo._NEWLINE_Ko\xc5\xa1iamieji kvarcinio sm\xc4\x97lio ar trupinto antracito u\xc5\xbepildai supilami tiesiog ant gaubtelinio ar ply\xc5\xa1inio drena\xc5\xbeo. U\xc5\xbepildai gali b\xc5\xabti ir dvisluoksniai \xe2\x80\x93 sudaryti i\xc5\xa1 trupinto antracito ir kvarcinio sm\xc4\x97lio. U\xc5\xbepildo storis turi b\xc5\xabti 1 000 mm ir didesnis._NEWLINE_D\xc4\x97l mechani\xc5\xa1kai sulaikyt\xc5\xb3 daleli\xc5\xb3 filtrai u\xc5\xbesikem\xc5\xa1a (u\xc5\xbeanka), tod\xc4\x97l palaikant pastov\xc5\xb3 ko\xc5\xa1imo greit\xc4\xaf did\xc4\x97ja sl\xc4\x97gio nuostoliai. Sl\xc4\x97gio nuostoliams pasiekus did\xc5\xbeiausi\xc4\x85 galim\xc4\x85 reik\xc5\xa1m\xc4\x99, filtrai stabdomi ir valomi. Filtrai plaunami leid\xc5\xbeiant pro juos i\xc5\xa1 apa\xc4\x8dios auk\xc5\xa1tyn vandens srov\xc4\x99. Da\xc5\xbeniausiai prie\xc5\xa1 plaunant filtro u\xc5\xbepildas prapu\xc4\x8diamas susl\xc4\x97gtu oru.'